L-ewwel ser nitkellem fuq in-nomini. Illejla lħaqna dan ir-riżultat: Il-Kunsill Ewropew kellu diskussjoni sħiħa dwar in-nomini filwaqt li qies il-konsultazzjonijiet u d-dikjarazzjonijiet li jien għamilt fil-Parlament Ewropew. Ma kien hemm maġġoranza għal ebda kandidat. Il-Kunsill Ewropew qabel li jeħtieġ li jkun hemm pakkett li jirrifletti d-diversità tal-UE. Ser nerġgħu niltaqgħu fit-30 ta' Ġunju. Sadanittant ser nissokta l-konsultazzjonijiet fost oħrajn mal-Parlament Ewropew. Apparti n-nomini l-Kunsill Ewropew kopra wkoll għadd ta' kwistjonijiet, fosthom il-baġit fit-tul tal-UE, adotta l-Aġenda Strateġika u kkonferma t-tiġdid tas-sanzjonijiet ekonomiċi kontra r-Russja għal sitt xhur oħra, minħabba n-nuqqas ta' implimentazzjoni tal-Ftehimiet ta' Minsk. Iddiskutejna wkoll kif niżguraw UE b'impatt newtrali fuq il-klima f'konformità mal-Ftehim ta' Pariġi. Maġġoranza vasta tal-istati membri ħadu impenn għan-newtralità klimatika sal-2050. Iżda ma kienx possibbli li tintlaħaq l-unanimità llum. Madankollu, għandna għalxiex nemmnu li dan jista' jinbidel, għax l-ebda pajjiż ma eskluda l-possibbiltà ta' deċiżjoni pożittiva fix-xhur li ġejjin. L-aħħar iżda mhux l-inqas, il-President Anastasiades aġġornana dwar is-sitwazzjoni 'l barra mill-kosta ta' Ċipru. Il-Kunsill Ewropew jinsab lest biex jirrispondi b'mod adatt u b'solidarjetà sħiħa ma' Ċipru. Il-Kummissjoni u s-Servizz għall-Azzjoni Esterna ngħataw struzzjonijiet biex jippreżentaw għażliet ta' miżuri. Ara l-paġna tal-laqgħa